Vlasnik Malih biskvita Tomislav Ljutić kaže da će možda tužiti HBOR. Na njegovoj je strani bio Konzum koji ga je pristao pratiti na svim tržištima na kojima posluje

ZAGREB Kredit HBOR-a tvrtki Mali biskvit, osnivača Tomislava Ljutića, Slavko Linić je naveo kao jedan od pet glavnih razloga zbog kojih je došlo do njegovog sukoba s premijerom Zoranom Milanovićem.

Kredit društvu Mali biskviti trebao je biti isplaćen iz sredstva koje je HBOR-u osigurala Europska investicijska banka (EIB) i već jučer, kako doznajemo iz te institucije u HBOR-u tražili su objašnjenje oko procedure i svih okolnosti u kojima su je kredit odobren.

»Naši kreditori se već pitaju što se događa. Dugo smo stvarali kredibilitet, političari nam ga uništavaju i onda će se pitati zašto nemamo sredstva da podržimo investicije«, kaže nam sugovornik iz HBOR-a.

Kredit je trenutno na čekanju, iako ga je prethodno HBOR odobrio ali je Linić, zbog toga što je temeljni kapital tvrtke 20 tisuća kuna tražio da se o njemu raspravlja i na NO-u te banke.

Odluka Uprave HBOR-a kojom se poništava prethodna odluka o odobravanju kredita otkriva da je društvo trebalo biti dokapitalizirano s ukupno tri milijuna kuna, i to je polovicu trebao dati Ljutić a polovicu Quaestus Private Equity Kapital (QPEK).

Projekt proizvodnje zdravih dječjih biskvita i čokoladica financiralo bi se tako kreditom HBOR-a od 19,4 milijuna kuna, a vlastiti izvori tvrtke i QPEK donijeli bi još 21,5 milijuna kuna ulaganja. Od tog iznosa 18,5 milijuna kuna trebao bi biti zajam QPEK-a u iznosu od 18,5 milijuna kuna uz kamatu od 12 posto.

Brojni rizici

Osim što odluka HBOR-a o poništavanju kredita otkriva da je Kraš u više navrata upozoravao HBOR da postoji mogućnost pokretanja pravnih postupaka zbog sumnji u originalnost postupka, kao rizici se ističu i neizvjesnost ulaska novog proizvoda na tržište, jaka konkurencija na tržištu kanditorskih proizvoda, te postojanje sličnog proizvoda – Barni, kao i mogućnost da konkurencija odgovori snižavanjem cijena. Rizik je i činjenica da QPEK izlazi iz projekta u određenom roku, kada mora naplatiti i svoj zajam te da to dovodi u pitanje naplatu kredita HBOR-a.

Ljutić je na to HBOR-u odgovarao da nema nikakvih pravnih radnji Kraša protiv njega, te je dostavio pismo namjere trgovačkog lanca Konzum kojega je spremno podržati na svim tržištima na kojima posluje.

HBOR je u ponovljenom odlučivanju zazirao od projekta i radi toga što je već kroz QPEK, koji je fond gospodarske suradnje i u kojem država ima pedesetpostotni udio, izložen u projekt kao investitor, a što bi značilo da je odobrenjem kredita izložen i kao kreditor. Zato su odlučili da Mali biskviti mogu dobiti kredit u slučaju da nađu poslovnu banku koja bi dala pola iznosa.

Tomislav Ljutić kaže da je bio pred dogovorom i oko tog aranžmana, ali da je nakon Linićevog istupa sve upitno, te tvrdi da Linić već devet mjeseci nastoji poništiti njegov kredit.

– Razlog su njegova druženja s ljudima iz Kraša. Njima je zasmetalo to što ja pokrećem posao i on je to za njih riješio. Vodeći ljudi Kraša njegovi su prijatelji, optužuje Ljutić koji je i sam nekada radio u Krašu, a otišao je iz te tvrtke jer nije mogao podržati, kako tvrdi financiranje predsjedničkih kampanja, ali i slučaj oko zemljišta Krašograd.

Linićevi ljudi

Na pitanje tko su ti Linićevi prijatelji iz Kraša, on imenuje jedino Maricu Vidaković, prokuristicu te tvrtke s kojom je kako sam kaže u rodbinskim vezama.

– Kad su se dogodili problemi s kreditom ljudi u HBOR-u su mi rekli: Sredi to s tetkom i nećete imati problema. Jasno je zašto mi je kredit obustavljen, kaže Ljutić. Tvrdi i da nije sa sobom ponio nikakva riješenja i podatke Kraša, te da je Kraš samo slao dopise prijeteći postupcima protiv njega ali da nikakav postupak nisu pokrenuli.

– Osim toga kako su oni znali što piše u mojoj studiji koju sam predao u zahtjevu za kredit, to im je morao dojaviti netko visokopozicioniran iz HBOR-a. Uz to Linić je danas odao i bankarsku tajnu. Gotovo sigurno poduzet ću pravne korake protiv Kraša i Linića, a vidjet ću još hoću li to učiniti i kad je HBOR u pitanju, kaže Ljutić.

Iz Kraša su se jučer tek oglasili priopćenjem u kojem ističu ne raspolažu s dovoljno informacija kako bi mogli dati svoje konačno stajalište u »pogledu pravnih kvalifikacija poduzetih radnji društva Mali biskviti.